Jabarkan Latar wingking dari Gunoto Saparie dalam bahasa jawa

Gunoto Saparie lair ing Kabupatèn Kendal, Jawa Tengah. Pendhidhikan dhasar lan manengah dipunlampahi wonten ing Kendal. Salajengipun, mlebet pawiyatan luhur wonten Akademi Uang dan Bank Ngayojakarta lan Sekolah Tinggi Ilmu Komunikasi Kutha Semarang. Gunoto miwiti kiprahipun minangka panyerat nalika taksih ngangsu kawruh wonten sekolah manengah. Nalika samanten, pakaryanipun dipunmot wonten kalawarta minggon Sophia Weekly (Semarang) lan Adil (Surakarta). Awit saking karemenanipun dhumateng jagat kasusastran, arta sangunipun dipuncèlèngi kanggé tumbas kalawarta sastra Horison. Minangka pangagumipun Goenawan Mohamad, Sapardi Djoko Damono, Iwan Simatupang, Emily Dickinson (Amérikah Sarékat), lan Yasunari Kawabata (Jepang), Gunoto rumaos saget nyerat kanthi prayogi umpami sampun dalu, ing madyaning tidhem. Gunoto Saparie kalebet salah satunggalipun panggurit ingkang pakaryanipun karoncé wonten buku kempalan geguritan Dari Negeri Poci 3 taun 1996, Dari Negeri Poci 4 taun 2013, Dari Negeri Poci 5 taun 2014, Dari Negeri Poci 6 taun 2015, lan Dari Negeri Poci 7 taun 2017.

Kajawi nyerat karya sastra, piyambakipun ugi nyerat artikel babagan ékonomi, keuangan, pulitik, lan agama, ing sawenèh ariwarta. Awit saking kaprigelanipun ing jagat kasusastran, Gunoto Saparie asring dipunulemi maos pakaryanipun kalebet dados paiwcara seminar antawisipun ng Bangkok, Thailand (1987), Singapura (1991), Malaka,  Malaysia (1991), Johor Bahru, Malaysia (1991), Kuala Lumpur, Malaysia (1991, 2009), Manila, Filipina (1992), lan Bandar Seri Begawan, Brunei Darussalam (2010).

Ing babagan organisasi, awit taun 2016 Gunoto Saparie dipunpracaya nglenggahi minangka Katuwa Dewan Kesenian Jawa Tengah. Wonten ing Dewan Pimpinan Wilayah Partai NasDem Jawa Tengah kadhapuk dados Sekretaris Biro Komunikasi Publik.